b'\n_START_ARTICLE_\nSiirtomaavallan purkautuminen Afrikassa\n_START_PARAGRAPH_\nSiirtomaavallan purkautuminen Afrikassa eli Afrikan dekolonisaatio oli p\xc3\xa4\xc3\xa4osin toisen maailmansodan j\xc3\xa4lkeen alkanut prosessi, jossa siirtomaat alkoivat yh\xc3\xa4 ponnekkaammin vaatia itsen\xc3\xa4isyytt\xc3\xa4\xc3\xa4n ja eurooppalaiset siirtomaavallat vet\xc3\xa4ytyiv\xc3\xa4t mantereelta.\n_START_SECTION_\nSyyt\n_START_PARAGRAPH_\nToisen maailmansodan aikana siirtomaiden asukkaat taistelivat siirtomaais\xc3\xa4ntien puolesta tuntematonta vihollista vastaan, mutta heid\xc3\xa4n itsen\xc3\xa4isyydest\xc3\xa4\xc3\xa4n ei edes neuvoteltu._NEWLINE_Japanin valloitukset Aasiassa aiheuttivat Euroopassa pulaa useista raaka-aineista kuten kumista ja mineraaleista. Syntynyt vaje katettiin lis\xc3\xa4\xc3\xa4ntyv\xc3\xa4ll\xc3\xa4 tuotannolla Afrikassa, mik\xc3\xa4 hy\xc3\xb6dytti v\xc3\xa4lillisesti my\xc3\xb6s siirtomaita itse\xc3\xa4\xc3\xa4n. Sukellusvenepartiointi lis\xc3\xa4\xc3\xa4ntyi Atlantilla, jolloin raaka-aineiden kuljettaminen laivalla oli yh\xc3\xa4 riskialttiimpaa. Materiaalien v\xc3\xa4hentynyt maastavienti auttoi paikallisen afrikkalaisen teollisuuden nousua, ja teollisuuden kasvu taas synnytti uusia kaupunkeja ja kasvatti vanhojen kokoa. Kaupunkiv\xc3\xa4est\xc3\xb6n ja teollisuuden kasvu synnytti ammattiyhdistysliikkeen, ja my\xc3\xb6s lukutaito lis\xc3\xa4\xc3\xa4ntyi erityisesti kaupungeissa. Lis\xc3\xa4\xc3\xa4ntyv\xc3\xa4 lukutaitoinen v\xc3\xa4est\xc3\xb6 taas loi markkinat itsen\xc3\xa4isyytt\xc3\xa4 vaativalle vapaalle lehdist\xc3\xb6lle._NEWLINE_1930-lukuun menness\xc3\xa4 siirtomaavallat olivat koulineet ja kouluttaneet pienen eliitin afrikkalaisia johtajia, joilla oli l\xc3\xa4nsimainen yliopistokoulutus. N\xc3\xa4ist\xc3\xa4 johtajista tuli merkitt\xc3\xa4vi\xc3\xa4 Afrikan maiden itsen\xc3\xa4isyysliikkeiden avainhenkil\xc3\xb6it\xc3\xa4. T\xc3\xa4llaisia keskeisi\xc3\xa4 nationalisteja olivat esimerkiksi Jomo Kenyatta (Kenia), Kwame Nkrumah, (Ghana), L\xc3\xa9opold S\xc3\xa9dar Senghor (Senegal) ja F\xc3\xa9lix Houphou\xc3\xabt-Boigny (Norsunluurannikko)._NEWLINE_Vuonna 1941 Yhdysvaltojen presidentti Franklin D. Roosevelt ja Britannian p\xc3\xa4\xc3\xa4ministeri Winston Churchill laativat yhdess\xc3\xa4 niin kutsutun Atlantin julistuksen, jossa he hahmottelivat liittoutuneiden p\xc3\xa4\xc3\xa4m\xc3\xa4\xc3\xa4ri\xc3\xa4 toisessa maailmansodassa sek\xc3\xa4 sodanj\xc3\xa4lkeist\xc3\xa4 maailmaa ja uutta j\xc3\xa4rjestelm\xc3\xa4\xc3\xa4 turvallisuuden takaamiseksi. Julistuksen yhten\xc3\xa4 osana esitettiin, ett\xc3\xa4 kaikille siirtomaille annettaisiin itsehallinto, mutta sodan j\xc3\xa4lkeen siirtomaille sallittiin demokraattisia hallintomuutoksia ainoastaan paikallistasolla. _NEWLINE_Egypti ja Etel\xc3\xa4-Afrikka olivat itsen\xc3\xa4istyneet jo ennen toista maailmansotaa.  Muutamat valtiot varsinkin Pohjois-Afrikassa itsen\xc3\xa4istyiv\xc3\xa4t 1950-luvulla. Eniten uusia valtiota syntyi vuonna 1960, jolloin muun muassa Ranskan L\xc3\xa4nsi-Afrikka ja Ranskan P\xc3\xa4iv\xc3\xa4ntasaajan-Afrikka jakautuvat lyhyess\xc3\xa4 ajassa joukoksi uusia itsen\xc3\xa4isi\xc3\xa4 valtioita. Muutaman seuraavan vuoden kuluessa itsen\xc3\xa4istyiv\xc3\xa4t muun muassa useimmat entiset brittil\xc3\xa4iset siirtomaat. Portugalin entiset siirtomaat sen sijaan itsen\xc3\xa4istyiv\xc3\xa4t vasta neilikkavallankumouksen j\xc3\xa4lkeen 1970-luvulla.\n_START_SECTION_\nSeuraukset\n_START_PARAGRAPH_\nDekolonisaation j\xc3\xa4lkeist\xc3\xa4 Afrikkaa ovat vaivanneet poliittinen ep\xc3\xa4vakaus, taloudelliset katastrofit ja voimakas velkariippuvuus. Siirtomaa-ajalta heijastuvia ongelmia ovat aiheuttaneet esimerkiksi (maan)omistukseen ja etnisiin valta-asemiin liittyv\xc3\xa4t ongelmat. My\xc3\xb6s mielivaltaiset entisten siirtomaiden aikaiset rajat, jotka eiv\xc3\xa4t noudata etnisi\xc3\xa4 rajoja, ovat aiheuttaneet niin sis\xc3\xa4llissotia, poliittista ep\xc3\xa4vakautta kuin varsinaisia sotia ja rajakahakoita valtioiden v\xc3\xa4lill\xc3\xa4. Siirtomaa-ajalla tapahtunut luonnonresurssien ry\xc3\xb6st\xc3\xb6 vaikeuttaa tuotannon monipuolistamista, ja useiden maiden talouden ongelmana on ainoastaan muutamaan siirtomaa-ajan viljelytuotteeseen perustuva ulkomaanvienti. Kuivuus, k\xc3\xb6yhyys ja n\xc3\xa4l\xc3\xa4nh\xc3\xa4t\xc3\xa4 sek\xc3\xa4 sosiaalisten ja taloudellisten instituutioiden puute vaikeuttavat teollistumista, ja ep\xc3\xa4virallisen talouden osuus on suuri._NEWLINE_My\xc3\xb6s kylm\xc3\xa4n sodan ajan suurvaltapolitiikka j\xc3\xa4tti j\xc3\xa4lkens\xc3\xa4 Afrikkaan. Kylm\xc3\xa4n sodan aikana Neuvostoliitto ja Yhdysvallat lainasivat rahaa Afrikan maille vaikuttaakseen niiden politiikkaan. Lainarahan ehdot olivat hyvin tiukat, ja usein ehtojen noudattaminen sy\xc3\xb6ksi talouden entist\xc3\xa4 kurjempaan tilaan. Yksi osatekij\xc3\xa4 oli my\xc3\xb6s se, ett\xc3\xa4 lainat my\xc3\xb6nnettiin diktaattoreille, jotka j\xc3\xa4ttiv\xc3\xa4t maan terveydenhuollon, koulutuksen ja poliittisen vakauden kehitt\xc3\xa4misen huomiotta. 1970-luvun \xc3\xb6ljykriisi nosti korkoja ja suisti monen kehitysmaan ottamaan lis\xc3\xa4lainaa ja siten velkakierteeseen. Kehitysmaiden nykyinen velka koostuu korkeasta korosta, jota kehitysmaat maksavat takaisin lainasumman lis\xc3\xa4ksi._NEWLINE_Kylm\xc3\xa4n sodan aikana kaikki Afrikan maat liittyiv\xc3\xa4t kahden blokin vastakkainasettelupolitiikan vastapainoksi perustettuun Sitoutumattomien maiden liikkeeseen, joka ajaa maiden itsem\xc3\xa4\xc3\xa4r\xc3\xa4\xc3\xa4misoikeutta ja vastustaa suurvaltapolitiikkaa ja imperialismia. Vuonna 1964 perustettiin Yhdistyneiden kansakuntien kauppa- ja kehitysj\xc3\xa4rjest\xc3\xb6 (UNCTAD), jonka tavoitteena oli kasvattaa kolmannen maailman maiden mahdollisuuksia kansainv\xc3\xa4lisill\xc3\xa4 markkinoilla. Kehitysj\xc3\xa4rjest\xc3\xb6n merkitt\xc3\xa4vin hanke, Uusi kansainv\xc3\xa4linen talousj\xc3\xa4rjestys (NIEO), pyrki muuttamaan maailman talousj\xc3\xa4rjestelm\xc3\xa4\xc3\xa4 pysyv\xc3\xa4sti niin, ett\xc3\xa4 l\xc3\xa4nsimaita hy\xc3\xb6dytt\xc3\xa4nyt ja niiden valta-aseman markkinoilla takaava Bretton Woodsin j\xc3\xa4rjestelm\xc3\xa4 olisi korvattu uudenlaisella, kehitysmaille suosiollisemmalla j\xc3\xa4rjestelm\xc3\xa4ll\xc3\xa4. Hanke hautautui 1980-luvun aikana, ja entisten siirtomaiden ja em\xc3\xa4maiden v\xc3\xa4linen taloudellinen kuilu on kasvanut entisest\xc3\xa4\xc3\xa4n.'